વિશ્વમાં સહકારી પ્રવૃતિને એક રીતે ‘હેલ્પિંગ હેન્ડ' તરીકે ઓળખવામાં આવે છે. ગુજરાતની ‘અસ્મિતા' અને ‘પ્રભુતા'ના મૂળમાં સહકારિતા સમાયેલી છે. આજે વિશ્વમાં મહાત્મા ગાંધીજીની જન્મભૂમિ તરીકે ગુજરાતને ઓળખવામાં આવે છે. એ જ રીતે ‘અમૂલ'ની સહકારી દૂધઉત્પાદન પ્રવૃતિના કારણે પણ ગુજરાતને ગૌરવ સાંપડ્યું છે. ‘અમૂલ' એ ફક્ત એક શબ્દ નથી, ગુજરાતની વૈશ્વિક ઓળખ અને નવ્ય સંસ્કૃતિનું નામ છે : ‘અમૂલ.' એક રીતે ‘અમૂલ' ગુજરાતની વહેતી શ્વેતધારા છે અને અસ્મિતાની વાહક પણ છે.